**Odă soldatului căzut în genunchi**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tăcerea mea-i legată de-ntreaga omenire,

Se-agaţă ca o cruce de trupuri de martire

Şi plumbul se topește până-n călcâiul drept,

Pe buza mea-nfloreşte sfârșitul înțelept.

Cu apele din lacuri aș plânge moartea mea,

Cu munții şi câmpia, firesc, aș cerceta

Cum blocuri de granit pot înverzi şi-apoi

Furiile alpine să curgă în puhoi.

Aș cerceta câmpia, deschisă şi-nflorită,

De focul verii arsă, secată, mistuită,

Aş cerceta cum păsări se-ndreaptă liniştit,

În fiecare toamnă, spre țări în asfințit.

Dar liniştea mă toarce ca lâna în fuior;

Se-aude ramul veșted ori pasărea în zbor,

Se-aude gândul singur, m-aud şi eu în gând,

Cu ochii larg deschiși, aproape lăcrimând.

Copiii noştri iară vor patrula cu arme

Prin ţările străine, căci ochiul care doarme

Se va deschide-ntocmai ca poarta dinspre Rai,

Dar prea târziu, se pare, fără divinul grai.

O casă, două, trei, cu sutele de mii,

Vor ţine adăpost părinţilor stafii,

Iar vântul ce va bate pe munţii de-nceput

Se va rosti-n ecoul a tot ce am pierdut.

(pentru Ziua Armatei Române)

13 septembrie 2016, Constanţa